# Predkladacia správa

 Ministerstvo životného prostredia Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z.
o regulácii v sieťových odvetviach v znení neskorších predpisov a ktorým sa mení a dopĺňa zákon  č. 364/2004 Z. z. o vodách a o zmene a doplnení zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov (ďalej len „návrh zákona“).

Ministerstvo životného prostredia Slovenskej republiky upravilo zákonom č. 442/2002 Z. z. o verejných vodovodoch a verejných kanalizáciách a o zmene a doplnení zákona
č. 276/2001 Z. z. o regulácii v sieťových odvetviach v znení neskorších predpisov podmienky pre zriaďovanie, rozvoj a prevádzkovanie verejných vodovodov a verejných kanalizácií už v roku 2002. Uložilo práva a povinnosti pre vlastníkov a prevádzkovateľov verejných vodovodov a verejných kanalizácií a tiež aj pre odberateľov pitnej vody a producentov odpadových vôd.

Doposiaľ boli vykonané len dve priame menšie novely tohto zákona, z toho naposledy v roku 2009. Od toho času vyplynula potreba novelizovať niektoré ustanovenia, kde ukázala prax, že nie sú dostatočne účinné, resp. vyžadujú si pre jednoznačnosť doplnenie, alebo upresnenie.

V rámci legislatívneho procesu bola na portáli SLOV-LEX zverejnená predbežná informácia o príprave návrhu zákona. Nasledovala možnosť predbežných konzultácií, kde si uplatnili svoje návrhy a požiadavky Slovenský zväz bytových družstiev, Združenie spoločenstiev vlastníkov bytov na Slovensku, Združenie správcov a užívateľov nehnuteľností a najmä Asociácia vodárenských spoločností, ktorá zastupuje rozhodujúce vodárenské spoločnosti na Slovensku.

Jednou z požiadaviek a  návrhov Asociácie vodárenských spoločností je úprava ustanovení, týkajúca sa pásma ochrany verejných vodovodov a verejných kanalizácií, kde navrhujú zjednotenie podmienok tak, ako to je u ostatných inžinierskych sietí (napr. u plynu), v mimo zastavanom území obce ochranné pásmo by malo vznikať zo zákona ako zákonné vecné bremeno, ktoré sa zapíše záznamom do katastra nehnuteľností. Úpravou sa navrhuje odstrániť možnosť, aby aj prevádzkovateľ mohol požiadať o určenie pásma ochrany verejného vodovodu alebo verejnej kanalizácie (teda len vlastník verejného vodovodu alebo vlastník verejnej kanalizácie).

Z analýzy potreby novelizovať predmetný zákon prevažovali legislatívno – technické zmeny a upresnenia kompetencií pre okresné úrady, ktoré zabezpečujú výkon štátnej správy
na úseku verejných vodovodov a verejných kanalizácií a  dohľad nad kontrolou plnenia povinností a podmienok ustanovených týmto zákonom pre vlastníkov a prevádzkovateľov verejných vodovodov a verejných kanalizácií, odberateľov pitnej vody z verejných vodovodov a producentov odpadových vôd, ktorým sa odvádzajú a čistia odpadové vody verejnou kanalizáciou. Upravujú sa ustanovenia týkajúce sa vodovodných prípojok a kanalizačných prípojok vo verejnom priestranstve. Návrh zákona definuje aj pojmy – vodné a stočné tak, aby boli zosúladené s prijatou Regulačnou politikou v oblasti vodárenstva, ktorá určila regulačné obdobie na roky 2017 až 2021.

Návrh zákona v článku II novelizuje aj zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov v súvislosti s pásmami ochrany vodovodných potrubí verejného vodovodu a potrubí stokovej siete verejnej kanalizácie.

Návrh zákona bude mať pozitívny vplyv na štátny rozpočet, rozpočty obcí a sociálny vplyv. Návrh zákona nebude mať vplyv na vyššie územné celky, vplyv na informatizáciu spoločnosti ani vplyvy na služby verejnej správy pre občana.

Predpokladá sa možná mierna finančná záťaž pre vlastníkov verejných kanalizácií v súvislosti s realizáciou zaústení, ktoré sú súčasťou verejných kanalizácií. Tým sa však dosiahne jednoduchší prístup občanom (ako zraniteľnej skupiny) k možnosti pripojenia svojich nehnuteľností kanalizačnou prípojkou na verejnou kanalizáciou, čím sa predpokladá odstrániť nepovolené vypúšťanie odpadových vôd zo žúmp nepriamo do podzemných vôd, resp. do povrchových vôd (ktoré je v rozpore s ustanoveniami vodného zákona), čo bude mať kladný vplyv na životné prostredie a lepšie využitie kapacity už vybudovaných verejných kanalizácií – t. j. stokových sietí a čistiarní odpadových vôd.

Návrh zákona bol na medzirezortnom pripomienkovom konaní. Na rokovanie Hospodárskej a sociálnej rady Slovenskej sa predkladá s rozpormi s Asociáciou zamestnávateľských zväzov a združení Slovenskej republiky, Asociáciou vodárenských spoločností a Združením miest a obcí Slovenska.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Návrh zákon je v súlade s právom Európskej únie a nebude predmetom vnútrokomunitárneho pripomienkového konania.

Dátum účinnosti návrhu zákona  je navrhnutý vzhľadom na predpokladanú dĺžku trvania legislatívneho procesu.